作者:葛長庚
標題:賀新郎
內容:月插青螺髻。柳梢頭、夕陽荏苒，西風搖曳。數粒蒼山粘遠漢，樹色煙光紫翠。飛騎氣、半醒半醉。劍跨秋空磨星斗，指瓊童、不得鳴金轡。恐驚動，紫清帝。浮雲飛度蓬萊水。憶山中、松寒露冷，猿啼鶴唳。家在武夷巖谷裡，一畝煙霞活計。嘆拈指、人生百歲。蘭畹芝田幾今古，洞門前、小鹿銜花戲。不知有，人間世。